ΚΑΝΟΝΙΣΜΟΣ (ΕΚ) αριθ. 251/2000 ΤΗΣ ΕΠΙΤΡΟΠΗΣ

της 1ης Φεβρουαρίου 2000

περί λεπτομερειών εφαρμογής για την εισαγωγή ελαιολάδου καταγωγής Τυνησίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2798/1999 του Συμβουλίου, της 17ης Δεκεμβρίου 1999, περί καθορισμού των γενικών κανόνων για την εισαγωγή ελαιολάδου καταγωγής Τυνησίας για τη χρονική περίοδο από 1ης Ιανουαρίου έως 31 Δεκεμβρίου 2000 και περί καταργήσεως του κανονισμού (ΕΚ) αριθ. 906/98(1), και ιδίως το άρθρο 1,

Εκτιμώντας τα ακόλουθα:

(1) Κατ' εφαρμογή του άρθρου 1 του κανονισμού (ΕΚ) αριθ. 2798/1999, πρέπει να προβλεφθούν οι λεπτομέρειες εφαρμογής σχετικά με το άνοιγμα και τη διαχείριση των ειααγωγών ελαιολάδου καταγωγής Τυνησίας. Η επικρατούσα και προβλέψιμη κατάσταση εφοδιασμού της κοινοτικής αγοράς ελαιολάδου επιτρέπει τη διάθεση της προβλεπόμενης ποσότητας. Ο κίνδυνος αναστάτωσης της αγοράς έχει μειωθεί εφόσον οι εισαγωγές δεν συγκεντρωθούν σε βραχύ χρονικό διάστημα στη διάρκεια της περιόδου εμπορίας 1999/2000. Είναι σκόπιμο να προβλεφθεί η δυνατότητα χορήγησης των πιστοποιητικών εισαγωγής σύμφωνα με ένα μηνιαίο χρονοδιάγραμμα κατά τη διάρκεια της εν λόγω περιόδου εμπορίας.

(2) Προκειμένου να υπάρξει αποτελεσματική διαχείριση της εν λόγω ποσότητας, καθίσταται αναγκαία η δημιουργία ενός μηχανισμού, ο οποίος να παρακινεί τους επιχειρηματίες να επιστρέφουν αμέσως στον οργανισμό έκδοσης τα πιστοποιητικά που δεν θα χρησιμοποιήσουν. Είναι επίσης αναγκαία η δημιουργία ενός μηχανισμού, ο οποίος να παρακινεί τους επιχειρηματίες να επιστρέφουν αμέσως τα πιστοποιητικά στον οργανισμό έκδοσης μετά την ημερομηνία λήξης, ώστε οι μη χρησιμοποιηθείσες ποσότητες να μπορούν να επαναχρησιμοποιηθούν και να ενημερώνονται έτσι και οι υπηρεσίες της Επιτροπής.

(3) Η εισαγόμενη από την Τυνησία ποσότητα ελαιολάδου δεν μπορεί να υπερβεί μια συγκεκριμένη ποσότητα. Πρέπει κατά συνέπεια, να μην επιτρέπεται η ανοχή που προβλέπεται στο άρθρο 8 του κανονισμού (ΕΟΚ) αριθ. 3719/88 της Επιτροπής, της 16ης Νοεμβρίου 1988, περί κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα(2), όπως τροποποιήθηκε τελευταία από τον κανονισμό (ΕΚ) αριθ. 1127/1999(3).

(4) Η ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου(4) δεν προβλέπει πλέον ένα ειδικό καθεστώς εισαγωγής ελαιολάδου των κωδικών ΣΟ 1509 και 1510, το οποίο έχει παραχθεί πλήρως στην Τυνησία και μεταφερθεί από τη χώρα αυτή κατευθείαν προς την Κοινότητα, εκτός της δασμολογικής ποσόστωσης των 46000 τόνων με μειωμένο δασμό.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το μη επεξεργασμένο ελαιόλαδο, που υπάγεται στους κωδικούς ΣΟ 1509 10 10 και 1509 10 90, το οποίο έχει παραχθεί πλήρως στην Τυνησία και μεταφερθεί κατευθείαν από τη χώρα αυτή στην Κοινότητα, και στο οποίο εφαρμόζεται ο δασμός που αναφέρεται στο άρθρο 1 του κανονισμού (ΕΚ) αριθ. 2798/1999, μπορεί να εισαχθεί από την 1η Μαρτίου της περιόδου εμπορίας 1999/2000. Τα πιστοποιητικά εισαγωγής χορηγούνται μέχρι την εξάντληση ποσότητας 46000 τόνων για την περίοδο εμπορίας 1999/2000.

2. Για την περίοδο εμπορίας 1999/2000 και υπό την επιφύλαξη του σημερινού ορίου των 46000 τόνων, το οποίο προβλέπεται στη δασμολογική ποσόστωση με αύξοντα αριθμό 09.4032, η χορήγηση των πιστοποιητικών επιτρέπεται, σύμφωνα με τους όρους που προβλέπονται στο άρθρο 1 του κανονισμού (ΕΚ) αριθ. 2798/1999, μέχρι την εξάντληση ποσότητας 1000 τόνων ανά μήνα. Ωστόσο, τα όρια της ποσότητας αυτής μεταβάλλονται σε 5000 τόνους για τον μήνα Μάρτιο και σε 8000 για τον μήνα Απρίλιο. Εάν η επιτρεπόμενη ποσότητα για ένα μήνα δεν χρησιμοποιηθεί πλήρως κατά τη διάρκεια του εν λόγω μήνα, η εναπομένουσα ποσότητα προστίθεται στην ποσότητα του επόμενου μήνα, χωρίς να μπορεί να γίνει περαιτέρω μεταφορά της.

3. Για τον καταλογισμό της ποσότητας που επιτρέπεται κάθε μήνα, στην περίπτωση κατά την οποία μια εβδομάδα αρχίζει στη διάρκεια ενός μηνός και λήγει στη διάρκεια του επόμενου μηνός, η εν λόγω ποσότητα πρέπει να συνδέεται με τον μήνα στον οποίο ανήκει η ημέρα Πέμπτη.

Άρθρο 2

1. Ενόψει της εφαρμογής του δασμού που αναφέρεται στο άρθρο 1 του κανονισμού (EΚ) αριθ. 2798/1999, οι εισαγωγείς πρέπει να υποβάλουν στις αρμόδιες αρχές των κρατών μελών αίτηση πιστοποιητικού εισαγωγής. Η αίτηση αυτή πρέπει να συνοδεύεται από αντίγραφο της σύμβασης αγοράς που συνάφθηκε με τον τυνήσιο εξαγωγέα.

2. Οι αιτήσεις πιστοποιητικών εισαγωγής πρέπει να υποβάλλονται την Δευτέρα και την Τρίτη κάθε εβδομάδας. Τα κράτη μέλη κοινοποιούν στην Επιτροπή, κάθε Τετάρτη, τα δεδομένα σχετικά με τις παραληφθείσες αιτήσεις πιστοποιητικών. Πάντως, καμία αίτηση δεν επιτρέπεται να υποβάλλεται στο διάστημα μεταξύ Νοεμβρίου και επομένου Φεβρουαρίου, των μηνών αυτών συμπεριλαμβανομένων.

3. Η Επιτροπή καταλογίζει, κάθε εβδομάδα, τις ποσότητες για τις οποίες υποβλήθηκαν αιτήσεις πιστοποιητικού εισαγωγής. Εξουσιοδοτεί τα κράτη μέλη να χορηγούν πιστοποιητικά μέχρις εξάντλησης της μηνιαίας δασμολογικής ποσόστωσης σε περίπτωση κινδύνου εξάντλησης της μηνιαίας δασμολογικής ποσόστωσης, εξουσιοδοτεί την χορήγησή τους κατ' αναλογία προς τη διαθέσιμη ποσότητα.

4. Μόλις εξαντληθεί η ανώτατη ποσότητα που προβλέπεται από τον κανονισμό (ΕΚ) αριθ. 2798/1999, η Επιτροπή ενημερώνει σχετικώς τα κράτη μέλη.

Άρθρο 3

1. Τα πιστοποιητικά εισαγωγής που προβλέπονται στο άρθρο 1 παράγραφος 1 έχουν ισχύ εξήντα ημερών από την ημερομηνία της έκδοσής τους, κατά την έννοια του άρθρου 21 παράγραφος 2 του κανονισμού (ΕΟΚ) αριθ. 3719/88, η οποία έκδοση μπορεί να πραγματοποιηθεί μέχρι τις 31 Οκτωβρίου 2000.

Τα πιστοποιητικά εκδίδονται το αργότερο την πρώτη εργάσιμη ημέρα μετά την ημέρα της σχετικής προς τούτο εξουσιοδότησης από την Επιτροπή.

Το ύψος της εγγύησης σχετικά με το πιστοποιητικό εισαγωγής καθορίζεται σε 15 ευρώ ανά 100 χιλιόγραμμα καθαρού βάρους.

2. Σε περίπτωση μη χρησιμοποίησης του πιστοποιητικού εισαγωγής εντός της προβλεπόμενης προθεσμίας, η εγγύηση καταπίπτει. Εντούτοις, λαμβάνοντας υπόψη ότι διαστήματα μικρότερα της μίας ημέρας υπολογίζονται ως ολόκληρη ημέρα:

- εάν το πιστοποιητικό επιστραφεί στον οργανισμό έκδοσης κατά τη διάρκεια της περιόδου που αντιστοιχεί στα πρώτα δύο τρίτα της διάρκειας ισχύος του, η καταπίπτουσα εγγύηση μειώνεται στο 40 %,

- εάν το πιστοποιητικό επιστραφεί στον οργανισμό έκδοσης κατά τη διάρκεια της περιόδου που αντιστοιχεί στο τελευταίο τρίτο της διάρκειας ισχύος του, ή κατά τη διάρκεια των 15 ημερών που έπονται της ημερομηνίας πέρατος ισχύος του, η καταπίπτουσα εγγύηση μειώνεται κατά 25 %.

3. Υπό την επιφύλαξη των ποσοτικών περιορισμών που αναφέρονται στο άρθρο 1, οι ποσότητες που εμφαίνονται στα επιστρεφόμενα πιστοποιητικά, σύμφωνα με την παράγραφο 2, μπορούν να χορηγηθούν εκ νέου. Οι αρμόδιες εθνικές αρχές κοινοποιούν προς την Επιτροπή κάθε Τετάρτη τις ποσότητες για τις οποίες επιστράφηκαν πιστοποιητικά κατά τη διάρκεια των προηγουμένων επτά ημερών.

Άρθρο 4

Τα πιστοποιητικά εισαγωγής που προβλέπονται στο άρθρο 1 παράγραφος 1 αναγράφουν στη θέση 24 μια από τις ακόλουθες ενδείξεις:

"Derecho de aduana fijado por el Reglamento (CE) n° 2798/1999,

Told fastsat ved forordning (EF) nr. 2798/1999,

Zoll gemäß Verordnung (EG) Nr. 2798/1999,

Δασμός που καθορίστηκε από τον κανονισμό (ΕΚ) αριθ. 2798/1999,

Customs duty fixed by Regulation (EC) No 2798/1999,

Droit de douane fixé par le règlement (CE) n° 2798/1999,

Dazio doganale fissato dal regolamento (CE) n. 2798/1999,

Bij Verordening (EG) nr. 2798/1999 vastgesteld douanerecht,

Direito aduaneiro fixado pelo Regulamento (CE) n.o 2798/1999,

Asetuksessa (EY) N:o 2798/1999 vahvistettu tulli,

Tull fastställd genom förordning (EG) nr 2798/1999".

Κατά παρέκκλιση του άρθρου 8 παράγραφος 4 του κανονισμού (ΕΟΚ) αριθ. 3719/88, η ποσότητα που τίθεται σε ελεύθερη κυκλοφορία δεν μπορεί να είναι μεγαλύτερη από εκείνη που αναγράφεται στις θέσεις 17 και 18 του πιστοποιητικού εισαγωγής. Για το σκοπό αυτό, το ψηφίο "0" αναγράφεται στη θέση 19 του εν λόγω πιστοποιητικού.

Άρθρο 5

Ο παρών κανονισμός αρχίζει να ισχύει την επόμενη ημέρα από δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Φεβρουαρίου 2000.

Για την Επιτροπή

Franz FISCHLER

Μέλος της Επιτροπής

(1) ΕΕ L 340 της 31.12.1999, σ. 1.

(2) ΕΕ L 331 της 2.12.1988, σ. 1.

(3) ΕΕ L 135 της 29.5.1999, σ. 48.

(4) ΕΕ L 97 της 30.3.1998, σ. 2.